‘Dis nie óns noedels se skuld,’ sê vervaardigerFoto bloot ter illustrasie. (Foto: Fernando Andrade/Unsplash) Die vervaardiger van die kitsnoedels Howe oorweeg regsaksie teen die nasionale verbruikerskommissie nadat dié kommissie ŉ ondersoek van stapel gestuur het na die handelsmerk se beweerde betrokkenheid by die dood van drie kinders in die Oos-Kaap. Die kinders het glo dié noedels geëet kort voordat hulle dood is. Die betrokke vervaardiger, Grandisync CC, se regsverteenwoordiger, Stuart Laubscher Incorporated, voer egter nou aan dat die leë pakkie noedels wat die polisie as bewysstuk uit die oorledenes se huis verwyder het, nie Howe-kitsnoedels is nie, maar eerder dié van ŉ ander handelsmerk. “Tydens die polisie se ondersoek het hulle ŉ pakkie noedels in die huis gekry wat glo deur die drie kinders geëet is. Hoewel ons nie dié spesifieke handelsmerk by die naam kan noem nie, kan ons wel bevestig dat dit nie deur Grandisync CC vervaardig is nie,” sê die regspan. Die betrokke noedelpakkie het glo ook tekens gewys dat die onderkant daarvan weggeknibbel is, wat daarop kan dui dat ŉ rot dalk aan die noedels geknaag het. “Ten spyte van die feit dat die kommissie tydens ŉ vergadering ingelig is dat die leë pakkie noedels nie Howe-kitsnoedels is nie, en dat hulle liefs met die polisie moet korrespondeer oor die spesifieke handelsmerk wat gevind is, is dit duidelik dat hulle geweier of nagelaat het om dit te doen.” Die kommissie het vandeesweek aangekondig dat hy ŉ ondersoek na Grandisync CC se optrede begin nadat die dood van Sinothando Ngwendu (11), Olwam Ngwendu (7) en die vier maande oue Athenkosi Ngwendu die land op hol gehad het. Thezi Mabuza, waarnemende kommissaris van die kommissie, het gesê volgens inligting wat aan die kommissie gegee is deur ander reguleerders en die verskaffer, is daar rede om te glo dat Grandisync CC onveilige goedere of goedere wat ŉ potensiële veiligheidsrisiko vir die publiek inhou, verskaf het. Grandisync CC word egter nie in verband met ŉ soortgelyke voorval in Mpumalanga wat twee sibbe se lewe geëis het, ondersoek nie. Mabuza het wel bevestig dat daar nog op die uitslag oor die drie Ngwendu-kinders se dood gewag word. “ŉ Behoorlike nadoodse ondersoek is deur die amptelike kanale uitgevoer, en monsters is na die laboratorium gestuur vir ontleding,” sê die prokureurs. “Ons is in kennis gestel dat die toetse so vinnig moontlik afgehandel sal word. Die voorgenoemde resultate sal egter duidelikheid oor die oorsaak van die tragiese dood gee, sodat die betrokke partye die nodige maatreëls kan tref.”